**Informatīvais ziņojums**

**„****Par valsts budžeta finansētās programmas „Atbalsts NVO Covid-19 krīzes radīto negatīvo seku mazināšanai” pagarinājumu”**

Ministru kabineta 2020.gada 1.decembra sēdē (prot. Nr.78 10.§) tika izskatīts informatīvais ziņojums „Par atbalstu biedrībām un nodibinājumiem Covid-19 krīzes radīto negatīvo seku mazināšanai”, savukārt Ministru kabineta 2021.gada 21.janvāra sēdē (prot. Nr.8 41.§) tika izskatīts informatīvais ziņojums ,,Par valsts budžeta finansētās programmas ,,Atbalsts NVO Covid-19 krīzes radīto negatīvo seku mazināšanai” finansējuma sadalījumu” (turpmāk – Ziņojumi), kas sagatavoti, ņemot vērā Ministru kabineta 2020.gada 6.novembra rīkojumu Nr.655 „Par ārkārtējās situācijas izsludināšanu” (zaudējis spēku), lai sniegtu atbalsta risinājumus biedrībām un nodibinājumiem jeb nevalstiskajām organizācijām (turpmāk – NVO) Covid-19 krīzes radīto negatīvo seku mazināšanai.

Ziņojumi paredzēja sniegt atbalstu valsts budžeta finansētās programmas „Atbalsts NVO Covid-19 krīzes radīto negatīvo seku mazināšanai” (turpmāk – Programma) īstenošanai. Programmas mērķis ir sniegt atbalstu NVO darbībai, tostarp tādām aktivitātēm, kas tiek īstenotas papildus valsts un pašvaldību institūciju veiktajām darbībām, lai mazinātu Covid‑19 krīzes radītās negatīvās sekas visos Latvijas reģionos.

Saskaņā ar Ministru kabineta 2021.gada 22.janvāra rīkojuma Nr.43 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” 1.1.apakšpunktu Programmas projektu īstenošanai piešķirts finansējums 564 000 *euro* apmērā.

Programmas īstenošanu nodrošina Sabiedrības integrācijas fonds (turpmāk – Fonds), kas 2020.gada 21.decembrī izsludināja atklātu projektu pieteikumu konkursu „Atbalsts NVO Covid-19 krīzes radīto negatīvo seku mazināšanai”. Konkursa rezultātā finansējums piešķirts 21 nevalstiskās organizācijas projektu īstenošanai par kopējo līgumu summu 529 672,23 *euro* apmērā. Visu līgumu izpildes termiņš ir noteikts 2021.gada 30.jūnijs. Saskaņā ar noslēgtajiem līgumiem projektu īstenotāji ir saņēmuši avansa maksājumus par kopējo summu 284 496,58 *euro* (54% no līgumu kopējās summas).

Par projektu īstenošanas progresu Fondā ir iesniegti 16 projektu starpposma pārskati, no tiem deviņi par projektu progresu līdz 2021.gada 31.martam, septiņi – par projektu progresu līdz 2021.gada 30.aprīlim. Līgumu saskaņošanas laikā starpposma pārskatu iesniegšanas termiņi tika noteikti, ņemot vērā, ka plānotās aktivitātes būs izpildītas vismaz 40% līdz 50% apmērā. Tomēr starpposma pārskatos sniegtā informācija liecina, ka projektos plānotās aktivitātes ir īstenotās 12% līdz 30% apmērā.

Apzinot projektu īstenotāju viedokļus un izvērtējot projektu ieviešanas gaitu, ir konstatēts, ka projektos plānotās aktivitātes ir uzsāktas, tomēr atsevišķu projektu aktivitāšu intensitāte neatbilst sākotnēji plānotajai intensitātei.

Projektu īstenotāji ir norādījuši, ka ir **notikusi neplānota projektu aktivitāšu īstenošanas aizkavēšanās, kas saistīta ar iepriekš neparedzētiem ieilgušiem pulcēšanās ierobežojumiem, piegāžu kavējumiem, darbinieku veselības stāvokļa pasliktināšanos** (inficēšanās ar vīrusu Covid-19, kontaktpersonas statusam noteiktie ierobežojumi, īslaicīgs darbspējas zudums pēc vakcinācijas u.c.).

Projektu īstenošanas laikā ir konstatēts, ka pastāv arī citi kavējoši faktori, piemēram, **nevēlēšanās saņemt pakalpojumu tiešsaistē (skolnieki, pensionāri), projektu īstenotāju pieredzes trūkums īstenot projektus tieši pandēmijas negatīvo seku novēršanai**, jo ir nepieciešams izmantot vai attīstīt citas metodes saziņai ar mērķa grupu.

Projektos **plānoto aktivitāšu ieviešana ir aizkavējusies arī inflācijas rezultātā** – projektu izsmaksas tika plānotas un norādītas atbilstoši 2020.gada tirgus izmaksām, taču uz projektu īstenošanas brīdi datortehnikas u.c. materiālu cenas ir pieaugušas līdz pat 17%. Tā rezultātā aizkavējas aktivitāšu ieviešana – tiešsaistes lekcijas, apmācības, nodarbības.[[1]](#footnote-1)

Lai sasniegtu Programmas mērķi un plānotos projektu rezultātus, nepieciešams pārstrukturēt daļu aktivitāšu un pielāgot tās šā brīža situācijai, ņemot vērā, ka Programmas ieviešanai nav pieredzes mehānismu, uz kuriem varētu balstīties, bet ir jāpielāgojas ekonomiskajai situācijai un cilvēku paradumu maiņai.

Projektu īstenotāji ir norādījuši, ka labākus rezultatīvos rādītājus būtu iespējams sasniegt, ja tiktu pagarināts Programmas īstenošanas termiņš. Tas ļautu sasniegt vairāk mērķa grupu un sabiedrības informētību kopumā. Tāpat projektu īstenotāji norāda, ka krīzes un krīzes radītās negatīvās sekas nebeigsies ar 2021.gada 30. jūniju, un, pārtraucot paredzētās aktivitātes laika termiņa dēļ, tiktu priekšlaicīgi mazināta iespēja sniegt atbalstu krīzē skartajiem.

Balstoties uz Fondā iesniegtajos projektu starpposma pārskatos sniegto informāciju, Programmas ietvaros izlietotais finansējums ir 141 651,52 *euro* jeb 26,74% no kopējām attiecināmajām izmaksām. Nepagarinot Programmas īstenošanas termiņus, pastāv risks neizlietot Programmas īstenošanai piešķirto finansējumu.[[2]](#footnote-2)

**Pagarinot Programmas īstenošanas termiņu, projektu aktivitātes tiktu pārplānotas, piesaistot labākus instrumentus mērķa grupas sasniegšanā un mainot komunikācijas stratēģiju, tādējādi īstenojot visus projektus sākotnēji plānotajā apmērā**.

Ņemot vērā minēto, informatīvajam ziņojumam „Par valsts budžeta finansētās programmas „Atbalsts NVO Covid-19 krīzes radīto negatīvo seku mazināšanai” pagarinājumu” pievienotais Ministru kabineta sēdes protokollēmuma projekts paredz **atbalstīt Kultūras ministrijas priekšlikumu par Programmas turpināšanu līdz 2021.gada 31.augustam**.

Kultūras ministrs N.Puntulis

Vīza: Valsts sekretāre D.Vilsone

Jekele 67330311

Ilona.Jekele@km.gov.lv

1. Piemēram, viena no projektiem mērķis ir pielāgot organizācijas (fonds ,,Rehabilitācijas centrs Poga”) pakalpojumus Covid-19 pandēmijas apstākļiem, izmantojot vibrācijas platformu bērniem ar cerebrālo trieku individuāli mājas apstākļos. Platformas ražotājs ir informējis, ka platformas piegāde var notikt tikai jūnija beigās, līdz ar to projekta iesniedzējs šobrīd nevar īstenot aktivitātes pilnā apjomā. Citam projektu īstenotājam (Bērnu un ģimeņu atbalsta biedrība ,,Miera osta”) aizkavējās tiešsaistes kursi, jo piegādātājs vairākas nedēļas kavējās ar tehniskā nodrošinājuma piegādi. [↑](#footnote-ref-1)
2. Piemēram, fonda ,,Rehabilitācijas centrs Poga” gadījumā neizlietotais finansējums būs 8400,00 *euro* jeb 54% no kopējām projekta izmaksām (15659,50 *euro*). Savukārt biedrības ,,Latvijas skautu un gaidu centrālā organizācija” gadījumā neizlietotais finansējums būs 10 000 *euro* jeb 29% (kopējās projekta izmaksas 34 360,30 *euro*). [↑](#footnote-ref-2)